Index - Külföld - Elítélték a februári belgrádi zavargások két résztvevőjét
Elítélték a februári belgrádi zavargások két résztvevőjét
Négy évre felfüggesztett tíz hónapos börtönbüntetést kapott tolvajlásért két szerb lány, akik három hónapja belekeveredtek a külföldi követségek megtámadásával járó belgrádi zavargásokba.
Azért ítélték el őket, mert - egy mobiltelefonnal készített felvétel tanúsága szerint - bementek egy mások által feltört, szétdúlt sportboltba, s márkás sportcipőket hoztak ki. Február 21-én Vojislav Kostunica miniszterelnök szervezett nagy, Koszovó függetlensége ellen tiltakozó gyűlést Belgrád központjába. A rendezvény még zajlott, amikor nacionalista indulattól fűtött csoportok megtámadtak több külföldi követséget - azokét az országokét, amelyek szerb megítélés szerint bátorítói voltak a tartomány önállósodásának.
Később az emelkedett hangulatú rendezvényről távozók szétzúzták Belgrád két McDonald's-éttermét, gépkocsikat borogattak, gyújtottak fel, üzletekbe törtek be. Vádat közülük még senki ellen sem emeltek, a vizsgálat állítólag folyik. A két kedden elítélt bűnösről - a 20 éves Maja Trbojevicről és a 19 éves Jovana Petrovicról - mobiltelefonnal készült felvétel rákerült a www.youtube.com hírportálra.
A máig bedeszkázott ablakú amerikai nagykövetség felégetőit - akiket a belgrádi televízió félórán keresztül egyenes adásban mutatott - máig keresi a rendőrség.